作者：吴文英
词牌/韵律：高阳台

paragraphs: 修竹凝妆，垂杨驻马，凭阑浅画成图。
山色谁题，楼前有雁斜书。
东风紧送斜阳下，弄旧寒、晚酒醒馀。
自销凝，能几花前，顿老相如。
伤春不在高楼上，在灯前攲枕，雨外熏炉。
怕舣游船，临流可奈清臞。
飞红若到西湖底，搅翠澜、总是愁鱼。
莫重来，吹尽香绵，泪满平芜。

标签：宋词三百首